KIRJALLINEN KYSYMYS E-1614/99 esittäjä(t): Marianne Thyssen (PPE-DE) komissiolle. Eurooppalainen PCB-normi.



Virallinen lehti nro 225 E , 08/08/2000 s. 0004 - 0005



KIRJALLINEN KYSYMYS E-1614/99 esittäjä(t): Marianne Thyssen (PPE-DE) komissiolle (15. syyskuuta 1999) Aihe: Eurooppalainen PCB-normi Belgian hallitus on asettanut dioksiinikriisin yhteydessä normin kokeesta, joka tulee suorittaa ihmisravinnoksi tai eläinten ruokintaan tarkoitetuille ja vientiin meneville siipikarja-, sika- ja nautatuotteille. Normi on 200 ng/rasvagramma. Euroopan pysyvä eläinlääkintäkomitea on hyväksynyt tämän normin. Euroopan tasolla PCB:lle ei ole asetettu yhteisiä viitenormeja. Belgialaisiin vientituotteisiin sovellettavaa ankaraa normia voidaan sisämarkkinoilla pitää myös kilpailua vääristävänä tekijänä. Eikö komissio katsokin, että optimaalisen terveyden suojelun ja sisämarkkinoiden vilpittömien kilpailusuhteiden vuoksi on toivottavaa, että yhteisössä määritellään viitenormit PCB:lle? Tuleeko komissio tekemään ehdotuksia tätä koskevaksi lainsäädännöksi? David Byrnen komission puolesta antama vastaus (9. marraskuuta 1999) Elintarvikkeiden saastuminen, josta Belgia ilmoitti 27. toukokuuta 1999 komissiolle ja muille jäsenvaltioille, johtui tavallista korkeammasta dioksiinipitoisuudesta kierrätetyissä rasvoissa, joita käytettiin erehdyksessä siipikarjan, sikojen ja nautaeläinten ruokinnassa. Lihan ja eläimistä saatujen tuotteiden PCB-taso 200 ng grammassa rasvaa liittyy erityistapaukseen, jossa belgialaisten Verkest- ja Fogra-yritysten toimittamat rasvat saastuttivat elintarvikkeita. Tässä tapauksessa tuotteita pidetään saastuneina, jos niistä löytyy 7 samaan ryhmään kuuluvaa PCB-yhdistettä. Belgian kriisiä koskeviin päätöksiin valittiin yhteisön tasolla arvo 200 ng grammassa rasvaa, jotta vientiin tai yhteisön sisäiseen kauppaan tarkoitetulle belgialaiselle lihalle voitaisiin antaa analyysien perusteella todistus. Elintarvikealan tiedekomitea on arvioinut, että valitut arvot olivat kriisin hallintaan nähden asianmukaisia. Eräitä ihmisravinnoksi tai eläinten rehuksi tarkoitettuja dioksiinin saastuttamia sioista tai siipikarjasta peräisin olevia tuotteita koskevista suojatoimenpiteistä 23 päivänä syyskuuta 1999 tehdyssä komission päätöksessä 1999/640/EY(1) poistetaan kaikki Belgiasta peräisin olevaa naudanlihaa ja siitä johdettuja tuotteita koskevat rajoitukset. Siksi ei ole syytä pitää voimassa naudanlihan osalta rajoitusta 200 ng grammassa rasvaa, eikä sitä ole otettu mukaan uuden päätöksen liitteisiin. PCB-arvojen vahvistaminen ihmisravinnoksi tai eläinten rehuksi tarkoitetuissa elintarvikkeissa liittyy kiinteästi dioksiiniarvojen vahvistamiseen näissä elintarvikkeissa. Elintarvikkeiden dioksiinipitoisuuksien raja-arvojen määrittämisen osalta komissio on käynnistänyt kesäkuussa 1998 perusteellisen selvityksen elintarvikkeiden saastuneisuudesta useissa jäsenvaltioissa. Selvitys kuuluu jäsenvaltioiden väliseen tieteelliseen yhteistyöohjelmaan (SCOOP). Alustavat tulokset, joiden on määrä olla saatavilla lähiaikoina, auttavat arvioimaan kansanterveydelle aiheutuvan riskin paremmin ja muodostavat yhden perustan harkittaessa yhteisön enimmäismäärien vahvistamista myöhemmin. Jos ei oteta huomioon Belgian dioksiinikriisiä koskevissa komission päätöksissä vahvistettuja pitoisuuksia, yhteisön oikeuden nykytilassa dioksiinien enimmäispitoisuudesta sitruspulpassa säädetään haitallisista aineista ja tuotteista eläinten ruokinnassa 22 päivänä huhtikuuta 1999 annetun neuvoston direktiivin 1999/29/EY(2) liitteessä I olevan B kohdan 21 alakohdassa. Parhaillaan keskustellaan myös ehdotuksesta, jossa annetaan dioksiinin enimmäispitoisuudet eläinten rehuksi tarkoitetuissa raaka-aineissa ja valmiissa tuotteissa. Tutkittaessa mahdollisuutta ottaa käyttöön tällaiset tasot ihmisravinnon osalta on otettava huomioon kaikki käytettävissä olevat tieteelliset, tekniset ja taloudelliset tiedot sekä niiden merkitys kuluttajansuojelun kannalta. (1) EYVL L 253, 28.9.1999. (2) EYVL L 115, 4.5.1999.